الملك اتجنن وطلب من حراسه يدوروا على السارق ويعدموه فورًا بس للأسف محدش كان عارف مين اللي سرق الخاتم أصلاً. الملك لما فاض بيه الأمر وضاقت بيه السبل أمر بإحضار كبير السحرة وطلب منه معرفة هوية السارق. كبير السحرة قال للملك "دي حاجة بسيطة خالص، أنا تقريبًا عرفت مين اللي سرق الخاتم. كل اللي عايز سموك تعمله دلوقتي أنك تطلب من حطابين القصر يصنعوا عصيان متساوية الطول بعدد أفراد المملكة".. الملك استغرب وقال له "إيه العبط ده! ليه؟" كبير السحرة قال له "أسمع مني بس. بعد ما العصيان تخلص هتجمع كل أفراد المملكة في ساحة القصر وسيب الباقي عليا وعلى سحري." الملك وافق على مضض وهو مش فاهم حاجة.